নিজস্ব প্রতিবেদন : পঞ্চায়েত ভোট নিয়ে অধীর চৌধুরীর দায়ের করা মামলার প্রেক্ষিতে নির্বাচন কমিশনকে হলফনামা জমা দিতে নির্দেশ দিল কলকাতা হাইকোর্ট। হাইকোর্ট জানিয়েছে, ১৬ এপ্রিলের মধ্যে কমিশনকে আদালতে হলফনামা জমা দিতে হবে। ২০ এপ্রিল মামলার পরবর্তী শুনানির দিন ধার্য করা হয়েছে। রাজ্যে পঞ্চায়েত ভোটের দামামা বাজতেই শুরু হয়ে গেছে শাসক-বিরোধী সংঘর্ষ। বিরোধীদের অভিযোগ, পঞ্চায়েত ভোটে মনোনয়ন জমা দিতে দেওয়া হচ্ছে না তাদের। এই মর্মে বৃহস্পতিবারই হাইকোর্টের দ্বারস্থ হন অধীর চৌধুরী। বিরোধী প্রার্থীদের নিরাপত্তার দাবি তুলে হাইকোর্টে একটি জনস্বার্থ মামলা করেন প্রদেশ কংগ্রেস নেতা। যার শুনানি ছিল এদিন। পঞ্চায়েতে ভোটে নিরাপত্তা সুনিশ্চিত করতে কমিশন কী কী ব্যবস্থা নিয়েছে, এদিন হলফনামা দিয়ে তা আদালতকে জানাতে বলে হাইকোর্ট। একইসঙ্গে মনোনয়ন প্রক্রিয়া অবাধ ও শান্তিপূর্ণ করতেও কমিশনকে নির্দেশ দেয় হাইকোর্ট। পাশাপাশি হাইকোর্ট এও বলে যে, মনোনয়ন জমা দিতে গিয়ে কেউ বাধা দিলে অবিলম্বে পুলিস সুপারকে ব্যবস্থা নিতে হবে।